Zbog sve dubljih ideoloških podjela u društvu, predsjednica Kolinda Grabar-Kitarović obratila se javnosti

Predsjednica Kolinda Grabar-Kitarović upozorila je u ponedjeljak u obraćanju naciji da je u posljednje vrijeme hrvatska javnost zasuta podjelama koje razdiru društvo i nagrizaju temelje države te je pozvala sugrađane da ne dopuste da nam bolju budućnost ukradu zlodusi loše prošlosti, a Vladu i sve dionike političkog života da se trgnu, zaustave svađe i uhvate posla.

Hrvatskoj Vladi i svim državnim institucijama, političkim strankama, udrugama civilnog društva i drugima na javnoj sceni postavila je pitanje jesu li svjesni da nam svakodnevno autobusi mladih ljudi odlaze iz zemlje, ne samo zbog nedostatka posla, nego i zbog neizdržive atmosfere zagađenosti javnog prostora mržnjom i netolerancijom te ih je pozvala da se trgnu, zaustave međusobne svađe i uhvate se posla.

Sadržaj se nastavlja...

Obraćajući se Hrvaticama i Hrvatima i svim hrvatskim državljanima iz Ureda predsjednice Republike Hrvatske, s mjesta gdje su donošene najvažnije odluke o stvaranju moderne hrvatske države, poručila je kako se, svjesna svoje odgovornosti za stabilnost države i očuvanje temeljnih vrijednosti Ustava, odlučila na ovaj način obratiti svima njima, bez obzira na nacionalnu, vjersku ili drugu pripadnost.

"U posljednje vrijeme svjedoci smo eskalacije netolerancije, govora mržnje i veličanja propalih zločinačkih režima. Hrvatska javnost zasuta je podjelama koje razdiru hrvatsko društvo i nagrizaju temelje države. Tisućljetnu junačku i ponosnu povijest našega naroda sveli smo na nekoliko godina prošloga stoljeća koje su stotinama tisuća ljudi donijele patnju, smrt, uništene domove i razorene obitelji, a hrvatski narod duboko podijelile", upozorila je Predsjednica.

Ne dopustimo da našu mladost truju klicama razdora i mržnje

Poručila je kako će ponovno reći da je ustaški režim na najgori način zloupotrijebio i teško okaljao tadašnju legitimnu želju hrvatskog naroda za svojom državom.

"I ovog puta jasno i glasno ću reći: ustaški režim svojom je politikom vezivanja uz fašizam i nacizam, osakaćivanjem dijelova državnog teritorija i zločinačkim postupcima masovnih progona i ubojstava na najgori način zloupotrijebio i teško okaljao tadašnju legitimnu želju hrvatskog naroda za svojom državom. Isto tako, moramo strogo odvojiti antifašizam, kao vrednotu moderne Europe, i moderne Hrvatske, zapisanu u našem Ustavu, od zločinačkog jugoslavenskog komunističkog režima, pod kojim su deseci tisuća ljudi raznih nacionalnosti i ideja brutalno likvidirani kao neprijatelji naroda, bez suda i ikakvih ljudskih prava", poručila je.

Grabar-Kitarović pozvala je sugrađane da ne smiju dopustiti da nam bolju budućnost ukradu zlodusi loše prošlosti.

"Moderna hrvatska država počiva na pomirbi djece ustaša i partizana. Da smo 91. godine bili ovako razjedinjeni, zasigurno ne bismo, pod vodstvom prvog hrvatskog predsjednika dr. Franje Tuđmana, ostvarili san o slobodnoj hrvatskoj državi".

I zato, istaknula je Predsjednica, duboko svjesna svoje odgovornosti za stabilnost države, sugrađane i sugrađanke poziva da ne dopuste da nam bolju budućnost ukradu zlodusi loše prošlosti. "Ne dopustimo da našu mladost truju klicama razdora i mržnje", rekla je.

Trgnite se!

Hrvatskoj Vladi i svim državnim institucijama, političkim strankama, udrugama civilnog društva i drugima na javnoj sceni postavila je pitanje jesu li svjesni da nam svakodnevno autobusi mladih ljudi odlaze iz zemlje, ne samo zbog nedostatka posla, nego i zbog neizdržive atmosfere zagađenosti javnog prostora mržnjom i netolerancijom. "Trgnite se! Zaustavite međusobne svađe i uhvatite se posla!" pozvala je Grabar-Kitarović.

"Hrvatska traži odlučno i jako vodstvo i zajedništvo koje će osigurati porast zapošljavanja i investicija, zaustavljanje odljeva mladih i hitne demografske mjere. Kad se to počne događati i kad ljudi osjete pozitivne pomake, ideološke podjele otići će na margine društva i postati predmetom akademskih rasprava. U suprotnom, ova spirala nadmetanja u opravdavanju režima koji ne zaslužuju opravdanje, eskalirat će na ulici, u tramvaju, na stadionu..... A onda više nema popravnoga", upozorila je hrvatska Predsjednica.

Za bolju Hrvatsku

Rekla je kako je svjesna da će se ovim svojim istupom "zamjeriti i krajnjoj desnici i krajnjoj ljevici, ali njezina je savjest mirna, jer je sigurna da je to što je rekla jedini pravi put za Hrvatsku.

"Nikada nisam odstupila, niti ću odstupiti, od svojih osnovnih načela, to je Bolja Hrvatska! A ona je moguća samo ako nam prošlost bude pouka, ako se svim žrtvama poklonimo dostojanstveno u miru i tišini, a glasno i javno vodimo rasprave o boljem životu naših ljudi", istaknula je.

I zato, zaključila je predsjednica Kolinda Grabar-Kitarović u obraćanju, "drage Hrvatice i Hrvati u domovini i iseljeništvu, pripadnici svih manjina, okrenimo se budućnosti i zajedno gradimo našu jedinu i vječnu Hrvatsku!".